**Ενημερωτική Ημερίδα για το Έργο Κατασκευής Σταθμούς Επεξεργασίας Οικιακών Βοθρολυμάτων και Βιομηχανικών Αποβλήτων στην περιοχή Βατί - 04/05/2017**

κ. Πρέσβη της Ελβετικής Συνομοσπονδίας

κ. Υπουργέ Γεωργίας, Αγροτικής Ανάπτυξης και Περιβάλλοντος

κα Γενική Διευθύντρια Υπουργείου Γεωργίας, Αγροτικής Ανάπτυξης και Περιβάλλοντος

Εκλεκτοί προσκεκλημένοι

Με ιδιαίτερη χαρά, σας καλωσορίζω στη σημερινή ενημερωτική ημερίδα που αφορά το έργο κατασκευής Σταθμού Επεξεργασίας οικιακών βοθρολυμάτων, βιομηχανικών αποβλήτων, περίσσειας υγρής λάσπης και στραγγισμάτων στην περιοχή Βατί της επαρχίας Λεμεσού.

Ο γενικός στόχος του έργου είναι να συμβάλει στην εφαρμογή της Οδηγίας Πλαίσιο περί Υδάτων με τη βελτίωση της κατάστασης των υδάτων στο Φράγμα Πολεμιδιών που βρίσκεται κατάντι της περιοχής Βατί και το οποίο στο παρόν στάδιο αξιολογήθηκε ότι βρίσκεται σε κακή κατάσταση. Αυτό αναμένεται να επιτευχθεί με τον τερματισμό της λειτουργίας των υφιστάμενων χωμάτινων δεξαμενών παραλαβής βοθρολυμάτων της περιοχής Βατί και την κατασκευή ενός κατάλληλου σταθμού επεξεργασίας:

1. οικιακών βοθρολυμάτων,
2. βιομηχανικών αποβλήτων,
3. στραγγισμάτων προερχόμενων από τη μελλοντική αποκατάσταση του σκυβαλότοπου στο Βατί και
4. υγρής περίσσειας λάσπης από σταθμούς επεξεργασίας λυμάτων μικρών κοινοτήτων.

Τα οφέλη από την υλοποίηση αυτού του έργου είναι πολλαπλά και περιλαμβάνουν:

- Τη βελτίωση του περιβάλλοντος στο Βατί.

- Την εξυπηρέτηση της αποκατάστασης του σκυβαλότοπου στον Βατί μέσω της παραλαβής των παραγόμενων ποσοτήτων στραγγισμάτων.

- Τη βελτίωση της ποιότητας του νερού στο φράγμα Πολεμιδιών και

- την παραγωγή καλής ποιότητας επεξεργασμένου νερού κατάλληλου για άρδευση.

Η υλοποίηση του έργου θα έχει επίσης θετικές κοινωνικές επιπτώσεις που σχετίζονται με τη βελτίωση της ποιότητας ζωής, τη διασφάλιση ασφαλέστερου περιβάλλοντος διαβίωσης για τους κατοίκους της ευρύτερης περιοχής και τη βελτίωση της ποιότητας των υδάτων στην υδρολογική λεκάνη Πολεμιδιών.

Το Τμήμα Αναπτύξεως Υδάτων έχει μια μακρά εμπειρία στον τομέα της επεξεργασίας των οικιακών λυμάτων και στην επεξεργασία διαφόρων τύπων βιομηχανικών αποβλήτων. Από το 1995, το Τμήμα Αναπτύξεως Υδάτων κατασκεύασε και λειτουργεί με επιτυχία την κεντρική μονάδα επεξεργασίας οικιακών βοθρολυμάτων και βιομηχανικών αποβλήτων στην περιοχή Βαθειάς Γωνιάς της επαρχίας Λευκωσίας. Ο σταθμός αυτός καλύπτει τις ανάγκες των επαρχιών Λάρνακας και Λευκωσίας επεξεργάζονταν λύματα που μεταφέρονται με βυτιοφόρα. Ο νέος σταθμός που θα κατασκευαστεί στην περιοχή Βατί αναμένεται να καλύψει ένα κενό που διαχρονικά παρατηρείτο στην περιοχή της Λεμεσού η οποία δεν διαθέτει ένα αντίστοιχο έργο.

Η εμπειρία του Τμήματος που αποκτήθηκε από διάφορα έργα αποχέτευσης, μαζί με τις τεράστιες εμπειρίες του Τμήματος στην κατασκευή και λειτουργία μεγάλων έργων Αναπτύξεως Υδάτων όπως φράγματα, μονάδες επεξεργασίας ποσίμου νερού, αντλιοστάσια και αγωγοί, εγγυάται την επιτυχή υλοποίηση και τη μετέπειτα λειτουργία του έργου στο Βατί.

Για το σκοπό αυτό το Τμήμα έχει επίσης τροχοδρομήσει τις απαιτούμενες διαδικασίες για τον καθορισμό των τελών που θα επιβάλλονται για την παραλαβή και την επεξεργασία των λυμάτων στο σταθμό.

Το Τμήμα Αναπτύξεως Υδάτων στοχεύοντας την έγκαιρη ενημέρωση των ενδιαφερομένων φορέων για την επερχόμενη λειτουργία του έργου και με γνώμονα την ομαλή μετάβαση από την υφιστάμενη στη νέα κατάσταση διαχείρισης των λυμάτων της περιοχής πραγματοποιεί σήμερα την εν λόγω ενημερωτική ημερίδα.

Σας ευχαριστούμε για την εδώ παρουσίας σας και το ενδιαφέρον που έχετε επιδείξει για το εν λόγω έργο.